Enota za analizo tveganja (RAU) je pripravila 60 (79) strateških poročil, vključno z 10 rednimi letnimi poročili, 3 prilagojenimi poročili, 14 četrtletnimi poročili z novostmi v zvezi s položajem in analizo položaja v državah članicah in izbranih regijah, ki mejijo na EU in 39 strateškimi poročili o spremljanju; 456 (510) analitičnih izdelkov v podporo načrtovanju, izvajanju in ocenjevanju skupnih operacij; 25 (81) poročil/prispevkov druge vrste, vključno z obvestili za vodstvo Agencije, Evropsko komisijo in druge; testirala in začela nov mesečni postopek analitičnega poročanja; na svojem spletišču je Agencija objavila 7 (7) strateških poročil za splošno javnost. Organizirani so bili 4 (4) redni sestanki mreže za analizo tveganja Agencije, 2 (5) sestanka specialistične mreže z državami članicami o ponarejanju dokumentov v EU, 2 (4) sestanka v zvezi s taktično analizo tveganja, 9 (10) regionalnih strokovnih srečanj/konferenc in 2 (1) regionalni tehnični delavnici. Skladno z nalogami enote za analizo tveganja v okviru sistema EUROSUR je bilo v letu 2014 izvedeno naslednje (pri čemer so bile države članice o tem ustrezno obveščene/vprašane za mnenje v okviru skupine uporabnikov za raven analize, ki se je štirikrat (petkrat) sestala): v okviru ravni analize CPIP/ESP: zagotovitev vsebin (276 (317) proizvodov) in osnovnih storitev, dokončanje kataloga na ravni analize proizvodov in storitev, posodobitev kataloga dogodkov Eurosur, dokončanje metodologije na ravni učinka in njeno izvajanje na področju kopenskih in morskih mej ter pilotna dobava instrumentov za analizo (ki jo vodi ICT na osnovi podatkov RAU).

Enota za skupne operacije (JOU) je organizirala 21 (19) skupnih operacij, 11 (10) pilotnih projektov in projektov, 68 (8) konferenc, delavnic in letnih sestankov ter 382 (64) operativnih sestankov (pripravljalni/načrtovalni/ocenjevalni sestanki in delavnice). Poleg tega je bilo v 45 (39) skupnih operacijah, ki jih je usklajevala Agencija, vrnjenih 2 271(2 152) državljanov tretjih držav. Skupno število operativnih dni za vse skupne operacije je znašalo 4 499(2 832) dni; število opravljenih operativnih delovnih dni, izraženih v dnevih na osebo, je znašalo 69 702(89 548) dni.

Situacijski center Agencije (FSC) je pripravil 2 452(2 226) poročil o stanju, 97 (43) poročil o resnih incidentih, 38 (44) kratkih poročil o novih dogodkih in 5 (10) poročil za ozaveščanje o poslanstvu ter v sistem Eurosur naložil več kot 20 000(20 084) elementov. 242 (237) dnevnih glasil je bilo posredovanih približno 500 (500) naročnikom, na dnevna poročila o stanju in operativne predstavitve pa se je sklicevalo 1 063(795) medijskih prispevkov. Situacijski center Agencije je kot enotna kontaktna točka upravljal več kot 24 000(25 000) pošiljk korespondence; v okviru platforme za izmenjavo informacij med Agencijo in zunanjimi partnerji Frontex-One-Stop-Shop (FOSS) je bilo do konca leta 2014 naloženih 7 171(6 238) dokumentov, do katerih je imelo dostop več kot 5 000(4 500) uporabnikov. Situacijski center Agencije je prek aplikacije za poročanje o skupnih operacijah (JORA) prejel in potrdil približno 35 000(29 000) obvestil o incidentih in zagotovil usposabljanje JORA več kot 200 (200) uradnikom Agencije ter držav članic in pridruženih schengenskih držav. V okviru izvajanja združenih storitev Eurosur so države članice poslale 29 zahtevkov za storitve, ki so zajemale nadziranje, sledenje in odkrivanje plovil, okoljske informacije in informacije o optičnih posnetkih, izvedena pa so bila tudi 4 poskusna obratovanja, namenjena testiranju novorazvitih storitev.

Enota za združene vire (PRU) je organizirala 6 (9) prireditev z 236 (252) udeleženci iz držav članic. Deležniki so v dejavnosti enote skupaj vložili več kot 284 (1 250) delovnih dni, izraženih v dnevih na osebo. Enota za združene vire se je v letu 2014 osredotočala na razvoj timov evropskih mejnih policistov in skupin za tehnično opremo skupaj z razvojem zmogljivostmi poročanja in pripravo ustrezne programske aplikacije za njihovo vodenje, poleg tega pa tudi na nadaljnji razvoj mehanizma za napotene gostujoče uradnike. Pozornost se je namenjala tudi pridobitvi storitev zračnega nadzora za mejno kontrolo. Enota za združene vire je predvsem organizirala in vodila letne dvostranske pogovore med Agencijo in državami članicami ter pogovore s tretjimi državami, na katerih so se dogovarjali o nacionalnih prispevkih za skupine ter skupnih operativnih dejavnostih Agencije v letu 2015. Enota za združene vire je izvedla 5 (7) projektov za izboljšanje uspešnosti operacij Agencije.

Enota za usposabljanje (TRU) je v okviru 4 (3) področij dejavnosti, ki tvorijo 5 projektov in 12 (17) drugih dejavnosti, organizirala 189 (205) dejavnosti usposabljanja (tečaje, razvojne sestanke itd.), na katerih je sodelovalo 2 600(3 253) udeležencev. Deležniki so v dejavnosti usposabljanja skupaj vložili 11 936(12 460) delovnih dni, izraženih v dneh na osebo.

V okviru prvega področja dejavnosti so partnerji podpisali konzorcijski sporazum o skupnem evropskem magistrskem programu za strateško upravljanje mej (EJMSBM), nadaljevala pa se je tudi priprava magistrskega programa, da bi ga septembra 2015 lahko začeli prvič izvajati. Izveden je bil skupni osnovni kurikulum programa za oceno interoperabilnosti (CCC-IAP), pri čemer so sodelovale države članice in njihovi študenti iz programov za mejne policiste.

V okviru drugega področja dejavnosti so bila organizirana usposabljanja za profil evropskih mejnih policistov. Poleg obstoječih usposabljanj sta bila pripravljena tudi osnutka razvojnih načrtov za dva nova profila usposabljanj: uradnik za nadzor morske meje in uradnik za nadzor kopenske meje.

V okviru skupnih standardov in orodij za specializirano usposabljanje mejnih policistov in neposredna nadaljnja usposabljanja, katerim je namenjeno tretje področje dejavnosti, je Agencija med drugim dokončala razvoj in izvajanje evropskega tečaja za inštruktorje psov. Kurikulum za usposabljanje schengenskih ocenjevalcev je bil preverjen in usklajen z zahtevami, ki jih določa novi schengenski ocenjevalni mehanizem (SEM), izveden pa je bil tudi prvi tečaj v skladu s tem kurikulumom.

V okviru četrtega področja dejavnosti, ki je namenjeno vprašanjem, povezanim z omrežji in informacijsko tehnologijo, je bila izvedena raziskava, katere cilj je bil opredeliti osnutek nove platforme IT za dejavnosti Agencije v okviru usposabljanja. Razvoj in vzpostavitev nove platforme IT se bosta začela v prvem četrtletju leta 2015.

Enota za raziskave in razvoj (RDU) je v okviru 3 (8) projektov organizirala 26 (40) sestankov, na katerih je sodelovalo 659 (950) udeležencev (iz držav članic, pridruženih schengenskih držav, institucij EU, medvladnih in mednarodnih organizacij, akademij, raziskovalnih inštitutov in predstavnikov panoge). Deležniki so v te dejavnosti skupaj vložili 1 239(2 000) delovnih dni, izraženih v dneh na osebo. Enota za raziskave in razvoj je nadaljevala svoje delo za opredelitev in razvoj smernic za najboljše prakse na področju avtomatiziranega mejnega nadzora, mejnih kontrol na kopenskih in morskih mejnih prehodih, uvedbe in izvajanja vizumskega informacijskega sistema (VIS) v državah članicah in nadzora kopenskih meja. Poleg tega si je enota skozi vse leto prizadevala za razvoj okvira za gradnjo zmogljivosti za analizo potnikov v državah članicah in podpirala GD za notranje zadeve pri pripravi študije o pametnih mejah ter agencijo EU-LISA pri opredelitvi pilotnega projekta pametnih mej.

Enota za raziskave in razvoj je na področju nadzora mej izvajala dejavnosti za krepitev ozaveščenosti držav članic v zvezi z novim razvojem na področju senzorjev, platform in naprednih sistemskih rešitev, obenem pa tudi za olajševanje (poskusne) uvedbe novih tehnologij za mejni nadzor v državah članicah in v okviru skupnih operacij, ki jih je koordinirala Agencija.

Poleg tega je enota svoje pomembne deležnike opozorila na tekoče in nove raziskovalne projekte o varnosti na mejah, ki bodo zagotovili, da bodo potrebe skupnosti za upravljanje mej raziskane in da bodo rezultati projektov najbolje služili zahtevam za varnost na mejah. RDU je prispevala k postopku zagotavljanja zmogljivosti na področju varnosti na mejah in organe mejnih policistov opozarjala na nove in inovativne pristope (npr. instrument predkomercialnih naročil), ki jih lahko uporabijo za pridobivanje raziskovalnih in razvojnih storitev zaradi usmerjanja razvoja inovacij v skladu z njihovimi potrebami.

Partnerstvo in sodelovanje s tretjimi državami: leta 2014 ni bil sklenjen noben nov delovni sporazum (19), okrepilo pa se je sodelovanje s partnerskimi tretjimi državami, kar je prineslo oprijemljive rezultate v tematskem in operativnem smislu. Podpisan je bil načrt za sodelovanje med Agencijo in pristojnimi oblastmi v Turčiji, ki opredeljuje konkretne ukrepe za izvajanje v prihodnjih letih. Agencija je v zvezi s tehnično pomočjo, kot je opredeljeno v členu 14(5) spremenjene uredbe Agencije, nadaljevala več pobud za zagotavljanje zmogljivosti na področju vprašanj, povezanih s preseljevanjem, mejami in varnostjo v vzhodni partnerski regiji, Severni Afriki (v Tuniziji in Maroku) ter na zahodnem Balkanu in v Turčiji.

Agencija je uspešno organizirala 22. mednarodno konferenco obmejnih policistov (IPBC), na kateri so sodelovali načelniki in najvišji vodstveni pripadniki mejne policije čina iz 62 držav po svetu.

Skupina za sodelovanje z organi EU in mednarodnimi organizacijami: Komisiji je posredovala strateški prispevek za prihodnost na področju pravosodja in notranjih zadev ter obnovitev strategije notranje varnosti EU. Poleg tega je tesno sodelovala s Komisijo pri delu Sklada EU za notranjo varnost, ki podpira pripravo političnih dialogov z državami članicami, ter zagotovila mnenja o osnutkih (večletnih) nacionalnih programov.

Prizadevala si je utrditi in poglobiti sodelovanje s partnerji na področju upravljanja mej in preseljevanja ter boja proti organiziranemu kriminalu. Sklenjen je bil nov delovni dogovor z Evropsko službo za zunanje delovanje (11). Poleg tega je bil dosežen sporazum na delovni ravni o novem, okrepljenem delovnem dogovoru z Europolom, ki bo omogočal obdelavo in prenos osebnih podatkov, vendar bo začel veljati šele po odobritvi evropskega nadzornika za varstvo podatkov.